Andres Uibo

**Andres Uibo** (sündinud 16. aprillil 1956 Kivi-Vigalas) on eesti organist, helilooja, muusikaprodutsent ja -pedagoog.

## Haridus
Ta on lõpetanud Tallinna konservatooriumi 1981. aastal oreli (prof Hugo Lepnurm) ja koorijuhtimise (prof Lembit Verlin) erialal. Täiendanud end Saksamaal Lübecki Linnavalitsuse stipendiaadina Lübecki Kõrgemas Muusikakoolis prof Hans Gebhardi juures (1992–1994). 

## Töökäik
1981. aastast on Uibo Niguliste muuseum-kontserdisaali organist, aastatel 1984–1989 esines ta organistina ka Sojuzkontserdi solistina.

1994. aastast töötab ka Eesti Muusika- ja Teatriakadeemia õppejõuna, 2005. aastast on ta korraline oreliprofessor.

Aastatel 1996–2009 oli ta ka etendusasutuse Eesti Kontsert produtsent.

### Akadeemiline tegevus
Märkimisväärne on Uibo tegevus Eesti Muusika- ja Teatriakadeemia oreliprofessorina. Tema oreliklassi on lõpetanud 30 organisti, kellest on võrsunud väljapaistvaid organiste ja muusikaelu korraldajaid, näiteks Aare-Paul Lattik, Tiia Tenno, Maris Oidekivi, Pille Metsson, Imbi Laas, Tuulikki Jürjo, Anna Humal, Erika Jefimova, Svetlana Kekisheva jpt.

## Muusikaloominguga seotud tegevus
### Soolokontserdid
Alates 1980. aastast on Andres Uibo andnud organistina üle 2000 soolokontserdi peamiselt Euroopas, aga ka Jaapanis, Iisraelis ja Venemaal (ka omaaegses Nõukoguse Liidus). Ta on esinenud sellistes hinnatud kontserdisaalides ja festivalidel nagu Thomas-Kirche Leipzig, Pariisi Jumalaema kirikus, Milano katedraalis, Monaco katedraalis, Zagrebi katedraalis, Riia Toomkirikus, Nidarose katedraalis, Varssavi katedraalis, Lausanne'i katedraalis, Peterburi Filharmoonia Suures saalis, Moskva Tšaikovski-nimelises kontserdisaalis, Dom Muzõki saalis Moskvas jne. 

### Helilooming
Uibo on loonud oreliteoseid, kammermuusikat, koorimuusikat ja teoseid sümfooniaorkestrile. Tema heliteosed on kõlanud nimekatel festivalidel ja kontserdilavadel Euroopas, Venemaal, Ameerikas ja Jaapanis. 

#### Salvestised
Uibo salvestatud muusikaga on ilmunud kokku 30 helikandjat (helikassetid, LP-d, CD-d ja DVD-d). 

Tema autori-CD "Apocalypsis symphony" on salvestatud Riia toomkirikus 2005. aastal. Uibo on nii selle plaadi muusika helilooja kui ka interpreet. 

2020. aastal alustas ta sarja "Eesti orelid vinüülil" (seni on salvestatud kolm LP-d: Paide, Niguliste, Vigala).

## Muu panus Eesti orelikultuur
### Orelimuusikafestivalide korraldamine
Tema algatusel ja juhtimisel korraldatakse 1987. aastast regulaarselt Eesti vanimat järjepidevalt toimunud Tallinna Rahvusvahelist Orelifestivali, 1998. aastast Suure-Jaani Muusikafestivali ja 2012. aastast festivali Tallinnfest BACH. 

1991. aastal algatas ta kontserdisarja "Niguliste orelipooltund", mille raames on 2021. aasta seisuga toimunud ligi 3000 üritust (igal laupäeval ja pühapäeval).

### Eesti orelite käekäigu eest hoolitsemine
Andres Uibo algatusel ja eestvedamisel on Eesti restaureeritud mitu ajaloolist orelit ja ehitatud viis uut orelit (Niguliste kooriorel, EMTA orelisaali ja oreliklassi orelid, Tallinna Jaani kiriku kooriorel ja Pärnu Kontserdimaja orel). 

### Eesti orelite ajaloo tutvustamine
2017.–2023. aastal tegi giiditööd reisisarjas "Eesti kirikud ja orelid", olles ühtlasi selle idee autor (korraldaja oli reisibüroo Tiit Reisid). 2023. aasta augustiks oli selle raames külastatud kokku 207 kirikut. 2023. aasta juulis alustas Andres Uibo analoogset sarjaga Lätis-."Lätimaa kirikud ja orelid".

## Liikmesus

Andres Uibo on Rahvusvahelise Artur Kapi Ühingu asutajaliige (asutatud 2001. aastal) ja kauaaegne juhatuse esimees. Ta on Eesti Heliloojate Liidu, Eesti Interpreetide Liidu ja Eesti Orelisõprade Ühingu liige. Andres Uibo on Tallinna Direktorite Klubi (TDK) liige ja on kuulunud klubi juhatusse. Ta on Püha Mauritiuse klubi liige.

## Isiklikku
Ta on abielus, peres on kaks poega ja kaks tütart, noorem tütar Mari-Liis Uibo on viiuldaja. 

Andres Uibo isa Arthur Uibo (1913–2002) oli Vigala meierei raamatupidaja ja Vigala Maarja koguduse organist; ka Andres Uibo mängib vahel Vigala kirikus orelit, ta on Vigala Maarja koguduse liige.

## Tunnustus
*1995 Eesti Kultuurkapitali helikunsti sihtkapitali aastapreemia (Tallinna Rahvusvahelise Orelifestivali korraldamine)
*1995 Eesti Kultuurifondi aastapreemia
*1999 Eesti Kultuurkapitali helikunsti sihtkapitali aastapreemia (silmapaistev kontserttegevus, festivalide korraldamine ja eesti muusika tutvustamine)
*2001 Valgetähe medaliklassi teenetemärk
*2003 EELK teeneteristi III järk
*2006 Eesti Vabariigi kultuuripreemia
*2006 Eesti Muusikanõukogu muusikapreemia (20-aastase töö eest rahvusvahelise orelifestivali juhtimisel ja teiste oluliste muusikaürituste korraldamise eest)
*2010 Suure-Jaani valla aukodanik
*2010 Tallinna Jaani kiriku teenetemärk
*2011 Vigala valla aukodanik 
*2016 Tallinna linna teenetemärk ja aukodanik

## Viited

## Välislingid
* Priit Kuusk. "Andres Uibo mängib Mendelssohni päeval Amsterdamis" ERR, 3. veebruar 2009
* Priit Kuusk. "Andres Uibo andis suvel kontserte Itaalias ja Põhjamaades" ERR, 29. august 2009